6 vas ná betoging op kampus hand uitrukArgieffoto: SAPD Ses studente is Maandag gedurende ŉ gewelddadige betoging by die Mangosuthu Universiteit vir Tegnologie (MUT) in Umlazi, KwaZulu-Natal, in hegtenis geneem. Volgens kapt. Nqobile Gwala, woordvoerder van die polisie, het sowat 70 studente Maandag omstreeks 08:30 buite die kampus opgeruk. Die studente het verbeterde lewensomstandighede asook oplossings vir die swak administrasie van finansiële hulpverlening geëis. Brandende motorbande het die pad buite die universiteit versper waarna die groep studente deur die polisie en brandweer verjaag is. Volgens Gwala is die betogende studente gevolglik die kampus binne. Studente het daarna polisiebeamptes met klippe en bakstene op die kampus bestook waarna die polisie met traangas gereageer het. Vyf verdagtes is in hegtenis geneem op aanklag van openbare geweld. ’n Sesde student is later ook in hegtenis geneem, het Gwala gesê. Studente van die Universiteit van KwaZulu-Natal het Sondagaand bedrame, matrasse en ander voorwerpe uit ŉ koshuis se vensters gegooi. Hulle eis ook verbeterde lewensomstandighede. Studente van die Durban Universiteit vir Tegnologie (DUT) het Maandag op hul beurt na die stadsaal opgeruk met ’n lys van eise byna identies aan dié van studente by ander instellings. Gwala sê die situasie op die MUT-kampus is steeds plofbaar met groepe studente wat kort-kort weer begin saamdrom.